DA Den Europæiske Unions Tidende CE 84/29

(2004/C 84 E/0033)

SKRIFTLIG FORESPØRGSEL P-2530/03

af Gabriele Stauner (PPE-DE) til Kommissionen

(22. juli 2003)

Om: Taskforce Eurostat

I forbindelse med anklagerne mod Eurostat har Kommissionen den 9. juli 2003 på foranledning af næstformand Kinnock besluttet at oprette en taskforce, der skal overtage de interne og eksterne undersøgelser, der hidtil er udført af OLAF. Denne taskforce skal i henhold til Kommissionens beslutning ledes af Peter Zangl, en tjenestemand, der ikke hører til OLAF, men er vicegeneraldirektør i Generaldirektoratet for Informationssamfundet.

Kan Kommissionen forklare, hvorfor den følger sin næstformands forslag og dermed har grebet ind i OLAF's uafhængighed, som sikres af lovgiverne (Europa-Parlamentets og Rådets forordning nr. 1073/1999 (1)) og Kommissionen selv (Kommissionens afgørelse 1999/352/EF (2))?

Kan Kommissionen især gøre rede for, hvordan OLAF's direktør blev inddraget i beslutningen af 9. juli 2003, og hvor vidt dens fremgangsmåde er forenelig med bestemmelsen om, at OLAF's direktør ved udøvelsen af sine beføjelser hverken må søge eller modtage instrukser fra Kommissionen?

De Europæiske Fællesskabers Domstol har i sine domme af 10. juli 2003 i retssagerne C-11/00 og C-15/00 understreget den særlige betydning af OLAF's uafhængighed i forbindelse med undersøgelserne.

Har Kommissionen på denne baggrund undersøgt risikoen for, at tjenestemænd eller virksomheder, der berøres af taskforcens undersøgelser, vil anfægte disse undersøgelsers formelle rigtighed?

Samlet svar afgivet på Kommissionens vegne af Neil Kinnock

på skriftlige forespørgsler E-2515/03, E-2516/03 og P-2530/03

(8. oktober 2003)

Som det ærede medlem ved, har Kommissionen ret til når som helst at foretage revisioner, undersøgelser og ad hoc-analyser af sine tjenestegrenes finansielle aktiviteter med det formål at kontrollere, at de er i overensstemmelse med finansforordningen og de interne regler for god administrativ praksis. Sådanne revisioner og undersøgelser kan gøre det muligt for Kommissionen at opdage mangler i systemet og drage passende organisationsmæssige konklusioner.

Som en del af opfølgningen på dechargen for budgettet — og på Parlamentets anmodning — er Kommissionen i færd med nøje at undersøge en række kontrakter, som Eurostat har indgået med private virksomheder, med henblik på at fastslå de berørte kontraktforholds karakter og rækkevidde. Undersøgelsen omfatter visse afsluttede og igangværende kontrakter.

Det var også på denne baggrund, at den multidisciplinære taskforce blev oprettet den 9. juli 2003 og dens ansvarsområde fastsat af Kommissionen den 23. juli. Taskforcen skal rapportere om følgende:

— de finansielle netværk, der anvendes af Eurostat

— godkendelsesprocedurerne

— daglige arrangementer for samarbejdet med eksterne kontrahenter

— instrukser fra ledelsen vedrørende korrigerende foranstaltninger og udførte handlinger.

Taskforcens opgave er udtrykkeligt at forsyne Kommissionen med de oplysninger, der er nødvendige for at iværksætte de påkrævede ledelses- og organisationsmæssige foranstaltninger for at sikre, at finansforordningen og de tilknyttede regler for god administrativ praksis overholdes. Kommissionen har på ingen måde søgt at kompromittere OLAF's uafhængighed.

Taskforcens rolle og målsætninger er derfor ikke de samme som OLAF's. Ifølge artikel 1, stk. 3, i Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF), har OLAF til formål »[inden for de forskellige institutioner, organer, kontorer og agenturer, der er oprettet ved eller på grundlag af traktaterne] … at undersøge alvorlige tilfælde i forbindelse med udøvelse af arbejdet, der kan indebære manglende opfyldelse af tjenestemænds eller de øvrige ansattes forpligtelser, der kan medføre en disciplinærsag eller i givet fald en straffesag, eller manglende opfyldelse af lignende forpligtelser hos medlemmerne af institutioner og organer …«. Når dette er sagt, er der intet, der forhindrer OLAF i at gøre brug af taskforcens arbejde, for så vidt dens aktiviteter supplerer undersøgelser, som OLAF foretager.

Kommissionen er i henhold til artikel 7, stk. 1, i forordning nr. 1073/1999 forpligtet til at oplyse OLAF om eventuelle tilfælde af svig eller bestikkelse eller enhver anden ulovlig aktivitet.

Følgelig er det usandsynligt, at taskforcens aktiviteter gør indgreb i OLAF's beføjelser eller kompromitterer dets undersøgelsers uafhængighed. Under alle omstændigheder er direktøren for OLAF og lederen af taskforcen jævnligt i kontakt med hinanden, og OLAF's direktør har beføjelser til at sikre, at OLAF's uafhængighed beskyttes fuldt ud.

Kommissionen kan derfor ikke se, hvordan oprettelsen af taskforcen skulle gribe ind i OLAF's beføjelser eller sætte dets generaldirektørs uafhængighed på spil. Denne har ikke modtaget nogen instrukser fra Kommissionen, men har godkendt den nødvendige forbindelse mellem taskforcen og OLAF. Kommissionen kan derfor ikke se, hvilken risiko oprettelsen og driften af taskforcen skulle udgøre for lovligheden af OLAF's undersøgelser.

OLAF har oplyst Kommissionen om, at OLAF's Overvågningsudvalg blev kontaktet omgående af OLAF's generaldirektør efter Kommissionens afgørelse. Høringen er i øjeblikket i gang.

(1) EFT L 136 af 31.5.1999, s. 1.

(2) EFT L 136 af 31.5.1999, s. 20.